Y tek xoc cꞌa pe ri akꞌaꞌ chupan ri kꞌij riꞌ,
ri nabey kꞌij chare ri semana,
ri discípulos quimolon quiꞌ,
pero can ye quitzꞌapilon cꞌa ri ruchiꞌ ri jay ri yecꞌo wi;
ruma riyeꞌ can quixibin cꞌa quiꞌ chiquiwech ri israelitas,
ri ye quiwinak.
Y cꞌa tek xquitzꞌet,
xa cꞌo chic ri Jesús chiriꞌ chiquicojol y xubij cꞌa chique:
Ya ta cꞌa ri uxlanibel cꞌuꞌx ri xticꞌojeꞌ pa tak iwánima chiꞌiwonojel,
xchaꞌ.
Tek Riyaꞌ rubin chic cꞌa ka ri chꞌabel riꞌ chique ri quimolon quiꞌ chiriꞌ,
can xerucꞌutulaꞌ cꞌa ri rusocotajic,
can xerucꞌutulaꞌ cꞌa ri rukꞌaꞌ y ri rupox (rucꞌalcꞌaꞌx) chiquiwech.
Y ri discípulos sibilaj cꞌa xequicot,
ruma xquitzꞌet chi can ya wi ri Ajaf Jesús.
Cꞌacꞌariꞌ ri Jesús can xubij chic cꞌa jun bey chique ri rudiscípulos:
Ya ta cꞌa ri uxlanibel cꞌuꞌx xticꞌojeꞌ pa tak iwánima chiꞌiwonojel.
Wacami cꞌa,
can yixintek el,
achiꞌel xitak pe riyin ruma ri Nataꞌ chubanic ri rusamaj.
Y tek rubin chic cꞌa ka ri chꞌabel riꞌ,
Riyaꞌ xeruxupuj y xubij chique:
Can ticꞌuluꞌ cꞌa ri Lokꞌolaj Espíritu.
Y wi riyix can nicuy cꞌa rumac jun winek,
can xticuyutej wi cꞌa rumac chukaꞌ chuwech ri Dios.
Yacꞌa ri xa ma xticuy ta rumac,
ri Dios can ma xtucuy ta chukaꞌ rumac ri winek riꞌ,
xchaꞌ ri Jesús.
Yacꞌa ri Tomás,
ri jun chique ri cablajuj rudiscípulos ri Jesús,
ri nibix chukaꞌ Dídimo chare,
xa man cꞌo ta quiqꞌui ri rachibil,
tek ri Jesús xocꞌulun chiquicojol.
Y rumariꞌ ri discípulos ri ye rachibil ri Tomás xquibij chare:
Riyoj xkatzꞌet ri Ajaf Jesús.
Y ri Tomás xubij chique:
Wi ma xtintzꞌet ta ri socotajic ri xerucꞌuaj ri rukꞌaꞌ cuma ri láwux,
y ma xtinjuꞌ ta ri ruwiꞌ nukꞌaꞌ pa tak socotajic ri cꞌo pa rukꞌaꞌ y chukaꞌ wi ma xtinjuꞌ ta ri nukꞌaꞌ pa rupox (rucꞌalcꞌaꞌx) chupan ri socotajic ri xuben ri lanza,
ma xtinimaj ta chi ya Riyaꞌ,
xchaꞌ.
Tek kꞌaxnek chic cꞌa wakxakiꞌ kꞌij,
ri discípulos quimolon chic cꞌa quiꞌ jun bey,
y cꞌo cꞌa ri Tomás quiqꞌui,
quitzꞌapilon ruchiꞌ ri jay.
Yacꞌariꞌ tek xapon chic ri Jesús pa quinicꞌajal y xubij chique:
Ya ta cꞌa ri uxlanibel cꞌuꞌx xticꞌojeꞌ pa tak iwánima chiꞌiwonojel,
xchaꞌ.
Y can yacꞌariꞌ tek xubij chare ri Tomás:
Tajuꞌ pe ri ruwiꞌ akꞌaꞌ waweꞌ y queꞌatzuꞌ re nukꞌaꞌ ye socotajnek.
Tayaꞌ pe la akꞌaꞌ pa nupox (nucꞌalcꞌaꞌx) y tajuꞌ pe chupan re socotajic re xuben ri lanza.
Can tanimaj cꞌa,
y ma taben ta achiꞌel niquiben ri nicꞌaj chic winek,
ri xa ma yinquinimaj ta,
pero riyit quinanimaj.
Y yacꞌariꞌ tek ri Tomás xubij cꞌa chare ri Jesús:
Can yit cꞌa riyit ri Wajaf,
can yit cꞌa riyit ri nu-Dios,
xchaꞌ.
Pero ri Jesús xubij chare ri Tomás:
Cꞌa ya tek xinatzꞌet na,
cꞌacꞌariꞌ xinanimaj;
pero ri yinquinimaj y xa ma yinquitzꞌet ta,
jabel cꞌa ruwaquikꞌij,
xchaꞌ ri Jesús.
Ri Jesús cꞌo qꞌuiy nicꞌaj chic milagros ri xerubanalaꞌ chiquiwech ri ye rudiscípulos,
ri ma ye tzꞌibatal ta ca chupan re wuj reꞌ.
Yacꞌa ri ye tzꞌibatal ca chupan re wuj reꞌ,
can ye tzꞌibatal ca riche (rixin) chi riyix ninimaj cꞌa chi ri Jesús yariꞌ ri Cristo ri Rucꞌajol ri Dios,
y riche (rixin) chukaꞌ chi tek riyix xtinimaj,
xticꞌul ri cꞌaslen riche (rixin) xtibe kꞌij xtibe sek,
ruma can xicukubaꞌ cꞌa icꞌuꞌx riqꞌui.